O‘zbekistonda bir martalik tibbiyot buyumlari ishlab chiqariladi

2014-2015-yillarda yurtimizda bir marta ishlatiladigan tibbiyot buyumlari ishlab chiqarilishi yo‘lga qo‘yilishi rejalashtirilmoqda. UzDaily nashrining yozishicha, ushbu loyiha “Jizzax” maxsus industrial hududida amalga oshiriladi.

Umumiy qiymati 1,2 million AQSh dollari bo‘lgan mazkur loyihada Xitoyning  Zhangjiangang Juiyi Machinery Manufacturing Co. Ltd kompaniyasi ham ishtirok etadi. Ushbu hamkor tibbiyot buyumlarini ishlab chiqarish loyihasiga 700 ming AQSh dollari miqdorida mablag‘ kiritadi.
Rejalashtirilayotgan korxona yiliga 10 million donagacha bir martalik tibbiyot buyumlari ishlab chiqaradi. Jumladan, uning mahsulotlari orasida baxilalar, tibbiyot bosh kiyimlari, xalatlari, niqoblari, choyshablari va boshqalar ham bo‘ladi.
Avval xabar berganimizdek, “Jizzax” maxsus industrial hududi  O‘zbekiston Respublikasi prezidenti Islom Karimovning 2013-yil 18-martdagi farmoni bilan Jizzax viloyatida tashkil etilgan. U o‘ttiz yil davomida faoliyat yuritadi.